Komisijos reglamentas (EB) Nr. 1091/94
1994 m. balandžio 29 d.
nustatantis tam tikras išsamias Tarybos reglamento (EEB) Nr. 3528/86 dėl Bendrijos miškų apsaugos nuo oro taršos įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1986 m. lapkričio 17 d. Tarybos reglamentą (EEB) Nr. 3528/86 dėl Bendrijos miškų apsaugos nuo oro taršos [1] su paskutiniais pakeitimais, padarytais Reglamentu (EEB) Nr. 2157/92 [2], ypač į jo 3 straipsnį,
atsižvelgdama į pirmosios ministrų konferencijos dėl Europos miškų apsaugos Rezoliuciją Nr. 1 [3] ir paskesnes priemones,
kadangi pagal Reglamento (EEB) Nr. 3528/86 2 straipsnio 1 dalies 3 ir 4 įtraukas Bendrijos sistemos tikslas - padėti valstybėms narėms:
- vykdyti intensyvią, nuoseklią miškų ekosistemos kontrolę,
- sukurti arba išplėsti koordinuotu ir harmoningu būdu pastovių apskaitos barelių tinklą, reikalingą šiam intensyviam ir nuolatiniam stebėjimui vykdyti;
kadangi pagal Reglamento (EEB) Nr. 3528/86 2 straipsnio 2 dalį valstybės narės turi siųsti Komisijai duomenis, surinktus naudojant šį apskaitos barelių tinklą intensyviai ir nuolatinei inventorizacijai vykdyti;
kadangi šis apskaitos barelių tinklas įrengiamas, kad būtų gauti išsamūs duomenys apie Bendrijos miškų ekosistemų raidą; kadangi šis būdas leidžia nustatyti sąsajas tarp aplinkos veiksnių pokyčių, ypač sąveiką tarp oro taršos ir miškų ekosistemų reakcijos į taršą; kadangi tokiu būdu gavus duomenis galima geriau paaiškinti iš sisteminio apskaitos barelių tinklo gautus duomenis, kaip apibrėžta Komisijos reglamente (EEB) Nr. 1696/87 [4] su paskutiniais pakeitimais, padarytais Reglamentu (EEB) Nr. 836/94 [5];
kadangi paraiškose pagalbai gauti, įteikiamose pagal Reglamentą (EEB) Nr. 3528/86, skirtai 2 straipsnio 1 dalyje nurodytai intensyviai ir nuolatinei inventorizacijai vykdyti, turėtų būti pateikiama visa informacija, reikalinga šių priemonių tikrinimui atlikti, atsižvelgiant į minėto reglamento tikslus ir kriterijus; kadangi ši informacija turėtų būti pateikta standartizuota forma, kad būtų lengviau patikrinti ir palyginti paraiškas;
kadangi šiame reglamente numatytos priemonės atitinka Nuolatinio miškų komiteto nuomonę,
PRIĖMĖ ŠĮ REGLAMENTĄ:
1 straipsnis
1. Valstybės narės turi įrengti pastovių apskaitos barelių tinklą. Iki 1994 m. birželio 30 d. užbaigiama apskaitos barelių atranka ir virš 50 % apskaitos barelių įrengiami pagal bendruosius metodus, skirtus pastovių apskaitos barelių tinklui, kurisskirtasintensyviam ir nuolatiniam monitoringui, vykdyti (žr. I priedą). Paskutiniai apskaitos bareliai įrengiami iki 1995 m. birželio 30 d. Valstybės narės iki 1994 m. gruodžio 15 d. pateikia Komisijai atrinktų apskaitos barelių atrankos kriterijų apžvalgą ir išsamų jų sąrašą kartu su pagrindine informacija apie vietovę (ilguma, platuma, aukštis virš jūros lygio) ir rūšis, taip pat standartizuotą formą su bendra informacija apie apskaitos barelį kiekvienam įrengtam apskaitos bareliui, kaip apibrėžta VIIa priede.
2. Pastoviuose apskaitos bareliuose atliekamas intensyvus ir nuolatinis miškų ekosistemų monitoringas. Jį sudaro nuolatinis medžio lajos būklės, dirvos ir lapijos būklės aprašymas bei prieaugio pokyčių, teršalų nusėdimo laipsnio ir metrologinių duomenų matavimas, taikant objektyvius atrankos metodus, kurie analizuojami taikant nustatytus metodus.
3. Valstybės narės iki 1996 m. gruodžio 31 d. standartizuota forma pateikia Komisijai duomenis, surinktus iš skirtingų stebėjimo vietų, kuri buvo vykdoma nuo 1991 iki 1996 metų, apie kiekvieną pastovų apskaitos barelį kartu su duomenų aiškinimu, kaip apibrėžta VII priede.
4. Su šio straipsnio nuostatomis susijusi techninės informacija yra pateikta III-VI prieduose.
2 straipsnis
1. Paraiškose Bendrijos pagalbai gauti, kuri skirta:
- pastovių apskaitos barelių tinklui, skirtam intensyviam ir nuolatiniam monitoringui vykdyti, sudaryti arba išplėsti,
- lajos būklės monitoringui vykdyti,
- dirvos monitoringui vykdyti,
- lapijos monitoringui vykdyti,
- prieaugio matavimams atlikti,
- teršalų nusėdimo matavimams atlikti,
- meteorologiniams matavimams atlikti,
kaip numatyta Reglamento (EEB) Nr. 3528/86 2 straipsnio 1 dalyje, pateikiama šio reglamento II priede apibrėžta informacija ir dokumentai.
Paraiškos pateikiamos trimis egzemplioriais pagal II priedą.
Valstybės narės Komisijai paraiškas ateinantiems metams pateikia kasmet iki lapkričio 1 d.
2. Paraiškos, neatitinkančios šio straipsnio 1 dalies reikalavimų, nenagrinėjamos.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. balandžio 29 d.